Okresná prokuratúra Veľký Krtíš 
Banícka 3, 990 80 Veľký Krtíš 	

Sp. zn. : Pv 3/12/6610	Veľký Krtíš, 5.6.2012
EEČ : 2-50-45-2012

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Veľký Krtíš
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v trestnej veci pre prečin marenia výkonu úradného rozhodnutia podľa § 348 ods. 1 písm. e Tr. zák., ktorého sa mal dopustiť obvinený na tom skutkovom základe, že:
od 03.05.2011 do 09.01.2012 maril výkon ochranného psychiatricko-protialkoholického liečenia, ktoré mu bolo uložené trestným rozkazom Okresného súdu XXXXX sp. zn. XXXXX z 31.07.2008, ktorý nadobudol právoplatnosť 06.10.2008 a to formou ústavnou, v spojení s uznesením Okresného súdu XXXXX sp. zn. XXXXX zo 14.04.2009, ktoré nadobudlo právoplatnosť 14.04.2009, uvedeným uznesením bolo obvinenému ústavné liečenie zmenené na ambulantnú formu, v spojení s uznesením Okresného súdu XXXXX sp. zn. XXXXX zo 07.06.2010, ktoré nadobudlo právoplatnosť 11.06.2010, ktorým bolo zmenené ochranné liečenie ambulantné na liečenie ústavné, v spojení s uznesením Okresného súdu XXXXX zo 07.04.2011 sp. zn. XXXXX, ktoré nadobudlo právoplatnosť 07.04.2011, ktorým bolo zmenené ústavné ochranné liečenie na liečenie ambulantné, ktoré mal obvinený vykonávať v Psychiatrickej ambulancii XXXXX, obvinený XXXXX sa 01.06.2011 bezdôvodne nedostavil na kontrolu do uvedenej ambulancie, rovnako ani 02.12.2011, pri kontrole 12.07.2011 priznal, že viackrát požíval alkohol a pri kontrole 09.11.2011 bol dychovou skúškou u obvineného zistený alkohol, pri kontrole hliadkou Obvodného oddelenia PZ XXXXX 12.11.2011 bolo obvinenému dychovou skúškou zistené v krvi 1,67 mg/L alkoholu, obvinený priznal lekárovi Psychiatrickej ambulancie XXXXX, že pravidelne predpísané lieky neužíva, 
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený policajt Obvodného oddelenia PZ XXXXX uznesením z 30.12.2011 pod č. ORP-XXXXX začal podľa § 199 ods. 1 Tr. por. trestné stíhanie a súčasne podľa § 206 ods. 1 Tr. por. vzniesol obvinenie XXXXX za prečin marenia výkonu úradného rozhodnutia podľa § 348 ods. 1 písm. e Tr. zák. na skutkovom základe uvedenom v citovanom uznesení. 
	Poverený policajt 01.06.2012 predložil tunajšej prokuratúre návrh na postup podľa § 215 ods. 1 písm. e Tr. por. Preskúmaním na vec sa vzťahujúceho spisového materiálu som dospela k záveru, že predložený návrh povereného policajta je opodstatnený a že vo veci bude potrebné postupovať podľa § 215 ods. 1 písm. e Tr. por. 
	Podľa § 215 ods. 1 písm. e Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	Prečinu marenia výkonu úradného rozhodnutia podľa § 348 ods. 1 písm. e Tr. zák. sa dopustí ten, kto marí alebo sťažuje výkon rozhodnutia súdu alebo iného orgánu verejnej moci tým, že sa dopustí závažného konania, aby zmaril účel ochranného liečenia alebo ochrannej výchovy, ktoré mu uložil súd alebo inak najmä útekom z ústavu, výkon takýchto rozhodnutí podstatne sťažuje. 
	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Obvinený XXXXX v priebehu prípravného konania odmietol vypovedať, rovnako aj jeho matka XXXXX, s ktorou žije v spoločnej domácnosti. 
	Bola vypočutá lekárka z Psychiatrickej ambulancie XXXXX XXXXX, ktorá uviedla, že obvinený sa po prepustení z Nemocnice v XXXXX kde vykonával ústavné psychiatricko-protialkoholické liečenie dostavil na jej ambulanciu 03.05.2011. Ďalšiu kontrolu stanovila na 01.06.2011, obvinený sa bez ospravedlnenia na túto kontrolu nedostavil. Dňa 28.06.2011 sa nedostavil na kontrolu, matka ho ospravedlnila pre zhoršený zdravotný stav. Na ďalšiu kontrolu sa dostavil 12.07.2011, kedy priznal, že občas konzumuje alkohol, ďalšia kontrola bola určená na 13.09.2011, obvinený sa dostavil 14.09.2011, popieral konzumáciu alkoholu. Dňa 09.11.2011 prišiel na kontrolu, ale po dychovej skúške bolo zistené požitie alkoholu. Ďalšia kontrola bola určená na 02.12.2011, na ktorú sa obvinený bezdôvodne nedostavil. Obvinený uviedol na kontrolách v tejto ambulancii, že občas požíva alkohol a vtedy neberie lieky. Obvinený XXXXX v priebehu ochranného ambulantného liečenia psychiatricko-protialkoholického porušoval abstinenciu, nepravidelne užíval doporučené lieky a bez ospravedlnenia sa na kontrolu do ambulancie nedostavil. Pri ostatnom ústavnom liečení nezískal dostatočný náhľad na problematiku alkoholizmu, pretože v prvom týždni po prepustení z hospitalizácie porušil abstinenciu. 
	Na základe príkazu sudcu pre prípravné konanie Okresného súdu XXXXX boli uznesením povereného policajta, ktorý vo veci vykonával prípravné konanie, pribratí dvaja znalci psychiatri, ktorí po vyšetrení obvineného vypracovali znalecký posudok, v ktorom konštatujú, že u obvineného zistili poúrazový organický psychosyndróm s ťažkou organickou poruchou osobnosti a symptomatický abúzus alkoholu. Obvinený v čase činu nebol schopný rozpoznať nebezpečnosť svojho konania pre spoločnosť a nebol schopný ovládať svoje konanie. Obvinený trpí syndrómom abúzu alkoholu, ktorý má symptomatický sekundárny charakter na báze organickej poruchy osobnosti, v dôsledku ktorej nebol schopný ovládať začatie požívania alkoholu. Pobyt obvineného na slobode z hľadiska psychiatrického je rizikový. Navrhujú nariadiť ochranné psychiatrické liečenie ústavnou formou. 
	K spisu je pripojená správa lekárky Psychiatrickej ambulancie XXXXX o priebehu ochranného liečenia obvineným. Poverený policajt k spisu pripojil rovnopisy trestného rozkazu Okresného súdu XXXXX sp. zn. XXXXX a uznesení tohto súdu zo 07.06.2010, ako aj uznesenia Okresného súdu v XXXXX sp. zn. 3Nt 13/09 a 2Nt 9/11. Z uznesenia Okresnej prokuratúry XXXXX z 29.03.2012 možno zistiť, že proti obvinenému XXXXX bolo vedené ďalšie trestné stíhanie pre prečin ohrozenia pod vplyvom návykovej látky podľa § 289 ods. 1 Tr. zák. Obvinený 12.11.2011 riadil motocykel, pričom dychovou skúškou bolo zistené, že v krvi mal v čase riadenia 1,67 mg/L alkoholu, ďalšia jazda mu bola zakázaná. Bol kontrolovaný hliadkou OO PZ XXXXX. 
	Z vyššie uvedenej dôkaznej situácie možno mať za preukázané, že obvinený naplnil svojim konaním zákonné znaky skutkovej podstaty prečinu marenia výkonu úradného rozhodnutia podľa § 348 ods. 1 písm. e Tr. zák. v priebehu ochranného psychiatricko-protialkoholického liečenia ambulantnou formou, ktoré vykonával v Psychiatrickej ambulancii vo XXXXX, sa bezdôvodne nedostavoval na kontroly v tej ambulancii, počas liečenia neužíval pravidelne lieky a konzumoval alkohol. Na základe znaleckého posudku znalcov psychiatrov XXXXX a XXXXX  som trestné stíhanie proti obvinenému XXXXX zastavila podľa § 215 ods. 1 písm. e Tr. por., pretože obvinený v čase činu nebol schopný ovládať svoje konanie a nevedel rozpoznať nebezpečnosť svojho konania pre spoločnosť. 

	Vzhľadom k uvedenému som rozhodla tak, ako je vo výrokovej časti tohto uznesenia uvedené. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Králiková
prokurátorka